Гийом Аполинер
Мостът Мирабо

Превод от френски: Кирил Кадийски, 2004

chitanka.info

Под моста Мирабо минава Сена

И любовта

Да страдам ли с душа ранена

Щом радост мъката накрая сменя

Часът прозвънва отново нощ е

Отлитат дните аз тук съм още

Един до друг ръка си ми подала

И гледаш как

Под моста на ръцете натежала

От погледи пълзи водата вяла

Часът прозвънва отново нощ е

Отлитат дните аз тук съм още

И любовта като вода минава

И любовта

Като живота уморява

И пак с надежди нови ни влудява

Часът прозвънва отново нощ е

Отлитат дните аз тук съм още

Минават дните всичко се променя

Ни младостта

Ни любовта се връща Неизменна

Под моста Мирабо минава Сена

Часът прозвънва отново нощ е

Отлитат дните аз тук съм още

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.